Maabae Jesús Olivo ead̶aa wãsii.
Norema daped̶e waya Dachi Akõre de mechiu dud̶aa wãsii.
Aria b̶uud̶e ẽbẽrarã ãrea ichimaa neesid̶au.
Jeed̶a akʉ b̶eeped̶a ãchimaa jaradea kob̶eesii.
Maka panuud̶e Moisesba b̶ʉd̶a jaradeabadaurã maud̶e fariseorãba wẽra junebena mukĩra ome kãi nub̶uu jidauped̶aad̶a adoesid̶au.
Mau wẽra aria duanuu ẽsa eneed̶aped̶a
Jesusmaa jarasid̶au:
—Jaradeabarii,
nau wẽra ab̶au ome kachirua waumaa b̶uakare daiba jidausid̶au.
Moisesba b̶ʉd̶ad̶e naka nuree wẽrarã mooba b̶ata bead̶ai panuu b̶ʉ kub̶uu.
¿Bichimaarã bia b̶uka maka waud̶ai?
Ãchiba maka id̶isid̶au Jesusmaa kachirua berreabid̶ai baita,
mauba ichi jidead̶ayua.
Maud̶e Jesús ed̶aa sinib̶arikau kob̶eeped̶a ichi jua jimid̶iba iorod̶e b̶ʉ kob̶eesii.
Maamina ãchiba akabichia id̶i panuud̶eeba jiraduped̶a jarasii:
—Chi kachirua waukáuburu nau wẽra mooba naa b̶atai b̶uu.
Maka jaraped̶a Jesús waya ed̶aa sinib̶arikau kob̶eeped̶a iorod̶e b̶ʉmaa b̶eesii.
Jesusba jarad̶a ũrisid̶aud̶e ara makʉd̶e ab̶aab̶aa wãurisid̶au.
Naa chõrarã ãyaa wãsid̶au.
Maabae kũudrãarã sid̶a wãurisid̶au.
Jesús mau wẽra ome istu b̶eesii.
Jesús ʉtʉ ʉkʉ nub̶eeruud̶e wẽra istu ʉkʉ nub̶uu unuped̶a maabae id̶isii:
—Bichi kachirua jara duanad̶a ¿sama panuma?
¿Ab̶auba bichi bas aska?
Wẽraba panausii:
—Ab̶au bid̶a makaabasii,
mʉ Mechiu.
Jesusba jarasii:
—Mʉa bid̶a bichi maka nii awẽe.
Wãse,
maamina waa kachirua waurã́se.]